AIŠKINAMASIS RAŠTAS

Dėl fiksuotų pajamų mokesčio dydžių ir lengvatų, taikomų įsigyjant verslo liudijimus, dydžių 2021 metams nustatymo

**1. Parengto tarybos sprendimo projekto tikslai ir uždaviniai**

Sprendimo projekto parengimo tikslas - įgyvendinti Lietuvos Respublikos gyventojų pajamų mokesčio įstatymo (toliau - Įstatymas) 6 straipsnio 3 dalies nuostatas. Įstatymas reglamentuoja, kad už per mokestinį laikotarpį gautas pajamas, nuo kurių mokestis sumokamas įsigyjant verslo liudijimą, mokamas savivaldybių tarybų nustatytas fiksuoto dydžio pajamų mokestis. Savivaldybių tarybos turi teisę savo biudžeto sąskaita taikyti fiksuoto dydžio pajamų mokesčio už pajamas, gautas iš veiklos, kuria verčiamasi turint verslo liudijimą, lengvatas.

 Pagal nuo 2018-01-01 įsigaliojusias įstatymo nuostatas savivaldybių tarybos turi teisę nustatyti fiksuoto dydžio pajamų mokestį veiklos rūšims, nurodytoms veiklų, kuriomis gali būti verčiamasi turint verslo liudijimą, rūšių sąraše, be apribojimų visoms nurodytoms veiklos vykdymo teritorijoms:

 1. neribojant veiklos teritorijos;

 2. visoje Lietuvos Respublikoje, išskyrus Alytaus, Kauno , Klaipėdos, Palangos, Panevėžio, Šiaulių, Vilniaus miestų savivaldybių ir Neringos savivaldybės teritorijos bei Marijampolės savivaldybės Marijampolės miesto teritoriją;

 3. konkrečios savivaldybės teritorijoje.

 Sprendimo projekte pateiktas 2017 m. minimalus fiksuotas pajamų mokesčio dydis, apskaičiuotas pagal 2017 m. galiojusį minimalų mėnesį atlygį (toliau –MMA), pritaikius GPMĮ 6 str. 1 d. nurodytą pajamų mokesčio tarifą. Lentelėje pateikiamas fiksuoto dydžio pajamų mokesčio apskaičiavimas ir projekcija ateinantiems metams:

|  |  |  |  |
| --- | --- | --- | --- |
| Metai | MMA | Apskaičiavimas | Minimalus fiksuotas pajamų mokesčio dydis |
| 2017 | 380 | 12\*380\*15 % | 684 |
| 2018 | 400 | 12\*400\*15 % | 720 |
| 2019 | 430 (perskaičiuota 555) | 12\*430\*15 % | 774 |
| 2020 | 470(perskaičiuota 607) | 12\*470\*15 % | 846 |

 Nuo 2018 m. sausio 1 d. panaikinta minimalaus fiksuoto pajamų dydžio nustatymo riba, kuri turėjo būti taikoma savivaldybių taryboms nustatant fiksuotus pajamų mokesčio dydžius, todėl taryba gali nustatyti bet kokį fiksuotą pajamų mokesčio dydį.

Rengiant sprendimo projektą atsižvelgta į Valstybinės mokesčių inspekcijos prie Lietuvos Respublikos finansų ministerijos 2020 m. birželio 1 d. raštą Nr. (32.42-31-1E)RM-28901 „Dėl verslo liudijimų fiksuotų dydžių ir lengvatų 2021 metams“ (toliau – raštas), kuriame rekomenduojama savivaldybėms 2021 m. fiksuoto dydžio pajamų mokesčius apsvarstyti ir patvirtinti iki šių metų liepos mėn. Rašte rekomenduojama lengvatų tvirtinimui naudoti pridedamą lengvatų sąrašo formą, kadangi VMI prie FM yra sudariusi duomenų gavimo sutartis su įvairiomis valstybinėmis institucijomis ir šių sutarčių pagrindu gauna duomenis apie gyventojams priklausančias lengvatas.

Pajamos, gautos iš gyventojų, įsigijusių verslo liudijimus sudaro 29,3 tūkst. Eur , t.y. 0,29 procento nuo visos gyventojų pajamų mokesčio sumos.

Nuo 2020 m. liepos 1 d. panaikinamos 3 veiklos rūšys:

1. Variklinių transporto priemonių techninė priežiūra ir remontas (50 kodas);

2. Elektros sistemų įrengimas pastatuose bei elektros įtaisų įrengimas ir remontas (65 kodas);

3. Vandentiekio, šildymo ir oro kondicionavimo sistemų įrengimas (išskyrus krosnių, aušinimo bokštų, dujų įrangos ir garo vamzdynų įrengimą) (104 kodas).

5 veiklos rūšys : 034,101,102,099,051 yra patikslintos pagal Lietuvos Respublikos Vyriausybės 2002 m. lapkričio 19 d. nutarimą Nr. 1797 „Dėl Verslo liudijimų išdavimo gyventojams taisyklių ir veiklų, kuriomis gali būti verčiamasi turint verslo liudijimą, rūšių sąrašo“.

Lentelėje pateikiamos 2019 metais gautos pajamos iš gyventojų, įsigijusių verslo liudijimus:

|  |  |  |  |  |
| --- | --- | --- | --- | --- |
| Vykdomos veiklos teritorijos | Gyventojų skaičius | Gyventojų, kuriems pritaikytos lengvatos, skaičius | Sumokėta suma, Eur | Lengvatų suma, Eur |
| Gyventojai, pasirinkę neribotą verslo liudijimo veiklos teritoriją (visoje LR) | 176 | 61 | 12 853 | 4 010 |
|  Gyventojai, pasirinkę veiklos teritoriją visoje LR, išskyrus didžiuosius miestus (visoje LR, išskyrus miestus) | 50 | 22 | 1 949 | 616 |
| Gyventojai, pasirinkę tą pačią savivaldybės teritoriją, kurioje deklaruota gyvenamoji vieta (savoje sav.) | 452 | 246 | 11 714 | 3 639 |
| Gyventojai, pasirinkę kitos savivaldybės teritoriją, kurioje nedeklaruota gyvenamoji vieta (svetimoje sav.) | 120 | 28 | 2 758 | 536 |
| Iš viso: | **798** | **357** | **29274** | **8801** |

Didžiausią pajamų dalį 2019 metais į savivaldybės biudžetą įnešė gyventojai, kurie dirbo pagal nurodytas veiklos rūšis:

|  |  |  |  |  |  |  |
| --- | --- | --- | --- | --- | --- | --- |
| Eil. Nr. | Vei-klos rūšies kodas | Veiklos rūšies pavadinimas | Gyven-tojų skaičius | Gyvento-jų,kuriems pritaikytos lengvatos, skaičius | Sumokė-ta suma, Eur | Lengva-tų suma, Eur |
| 1. | 102 | Specialieji statybos darbai (statybvietės paruošimas, stogų dengimas, pamatų klojimas, mūrijimo, betonavimo, hidroizoliaciniai darbai, pastolių ir darbo platformų statymas ir ardymas, dūmtraukių įrengimas) | 147 | 91 | 6830 | 2250 |
| 2. | 101 | Statybos baigimo apdailos ir valymo darbai | 88 | 44 | 3610 | 1376 |
| 3. | 50 | Variklinių transporto priemonių techninė priežiūra ir remontas | 31 | 21 | 2799 | 985 |
| 4. | 51 | Gyvenamosios paskirties patalpų nuoma, neteikiant apgyvendinimo paslaugų (kaimo turizmo paslaugos arba nakvynės ir pusryčių paslaugos) | 28 | 13 | 2468 | 870 |
| 5. | 31 | Kirpyklų, kosmetikos kabinetų ir salonų, soliariumų veikla | 53 | 26 | 2215 | 337 |
| 6. | 4 | Prekyba | 44 | 10 | 1759 | 86 |
| 7. | 10 | Apgyvendinimo paslaugų (kaimo turizmo paslaugos) teikimas | 59 | 22 | 1534 | 415 |
| 8. | 17 | Statybinių dailidžių ir stalių dirbinių, medinės taros, kitų medienos gaminių, čiužinių gamyba, remontas | 27 | 13 | 1382 | 207 |
| 9. | 47 | Avalynės gamyba | 5 | 5 | 460 | 455 |
| 10. | 3 | Prekyba tik ne maisto produktais | 25 | 8 | 601 | 244 |
| **Iš viso:** | **507** | **253** | **23658** | **7225** |

Pajamos pagal kitas veiklos rūšis sudaro nežymią pajamų dalį savivaldybės biudžete, 34 veiklos iš 89 veiklos rūšių Molėtų rajono savivaldybėje nevykdomos.

 Lentelėje pateikiama suteiktų lengvatų už 2019 metus suvestinė pagal lengvatų pavadinimus:

|  |  |  |  |  |  |
| --- | --- | --- | --- | --- | --- |
| Eil. Nr.  | Lengvatos pavadinimas | Gyvento-jų su lengva-tomis skaičius | Lengva-tų suma (Eur) | Sumokėta pajamų mokesčio suma atėmus lengvatą | Savival-dybės tarybos nusta-tyta lengva-ta 2019 m. (proc.) |
|
|
|
|
| 1. | Bedarbis, įregistruotas darbo biržoje. | 212 | 5086 | 4847 | 50 |
| 2. | Gyventojas, sulaukęs senatvės pensijos amžiaus. | 55 | 1395 | 1309 | 50 |
| 3. | Tėvas (motina, įtėvis, įmotė), auginantistris ir daugiau vaikų (įvaikių) iki 18 metų ir (arba) vyresnių, jeigu jie: mokosi bendrojo ugdymo mokyklose, įgyja pirminį profesinį mokymą ir (arba) studijuoja nuolatine studijų forma ar dieninėse studijose. | 23 | 1574 | 1552 | 50 |
| 4. | Neįgalus asmuo, kuriam nustatytas: 45 - 55 procentų darbingumo lygis (iš dalies darbingas asmuo), lengvas neįgalumo lygis arba nedidelių specialiųjų poreikių lygis, kai šis asmuo sulaukęs senatvės pensijos amžiaus. | 20 | 213 | 468 | 30 |
| 5. | Neįgalus asmuo, kuriam nustatytas: 30 – 40 procentų darbingumo lygis (iš dalies darbingas asmuo), vidutinis neįgalumo lygis arba vidutinių specialiųjų poreikių lygis, kai šis asmuo sulaukęs senatvės pensijos amžiaus. | 15 | 194 | 172 | 50 |
| 6. | Mokinys arba studentas, kuris: mokosi bendrojo ugdymo mokykloje, įgyja pirminį profesinį mokymą ir (arba) studijuoja nuolatine studijų forma ar dieninėse studijose. | 8 | 176 | 151 | 50 |
| 7. | Tėvas (motina, įtėvis, įmotė) vienas auginantis vaiką (įvaikį) iki 18 metų arba vyresnį, jeigu jis: mokosi bendrojo ugdymo mokykloje, įgyja pirminį profesinį mokymą ir (arba) studijuoja nuolatine studijų forma ar dieninėse studijose. | 8 | 95 | 78 | 50 |
| 8. | Tėvas (motina, įtėvis, įmotė) auginantis neįgalų vaiką (įvaikį) iki 18 metų arba vyresnį neįgalų vaiką (įvaikį), kuriam nustatytas specialusis nuolatinės slaugos poreikis. | 5 | 68 | 60 | 50 |
| 9. | Neįgalus asmuo, kuriam nustatytas: 0 - 25 procentų darbingumo lygis (nedarbingas asmuo), sunkus neįgalumo lygis arba didelių specialiųjų poreikių lygis, kai šis asmuo yra sulaukęs senatvės pensijos amžiaus. | 0 | 0 | 0 | 80 |
| **Iš viso:** | **346** | **8801** | **8637** |  |

Lengvata Molėtų rajono savivivaldybėje netaikoma dirbantiems (tarnaujantiems) asmenims (įskaitant individualių įmonių savininkus, ūkinių bendrijų tikruosius narius, mažųjų bendrijų narius, gaunančius su darbo santykiais ar jų esmę atitinkančiais santykiais susujusių pajamų).

Molėtų rajono savivaldybėje nustatyti pajamų mokesčio dydžiai yra nuo 1 Eur iki 30 Eur mėnesiui, priklausomai nuo vykdomos veiklos. 30 Eur mėnesiui įvertinti tik statybos baigimo apdailos ir valymo darbai (kodas 101) bei specialieji statybos darbai (kodas 102).

Siekiant skatinti gyventojus vykdyti įvairesnes veiklas bei būtinybę užtikrinti lygias konkurencines sąlygas tarp gyventojų, įsigijusių verslo liudijimus, ir įmonių, užsiimančių analogiška veiklos rūšimi, sprendimo projekte siūloma 2021 metams nustatyti tokius pačius, kaip ir 2020 metams, fiksuoto dydžio pajamų mokesčius ir mokesčio lengvatas.

**2. Šiuo metu esantis teisinis reglamentavimas**

Lietuvos Respublikos vietos savivaldos įstatymo 16 straipsnio 2 dalies 18 ir 37 punktai;

Lietuvos Respublikos gyventojų pajamų mokesčio įstatymo 6 straipsnio 3 dalis;

Lietuvos Respublikos Vyriausybės 2002 m. lapkričio 19 d. nutarimas Nr. 1797 „Dėl Verslo liudijimų išdavimo gyventojams taisyklių ir veiklų, kuriomis gali būti verčiamasi turint verslo liudijimą, rūšių sąrašo“.

**3. Galimos teigiamos ir neigiamos pasekmės priėmus siūlomą tarybos sprendimo projektą**

Teigiamos pasekmės - vykdomi teisės aktų reikalavimai. Priėmus sprendimą bus sudarytos sąlygos rajono gyventojams užsiimti veikla, įsigijus verslo liudijimą, ir nustatytos mokesčių lengvatos, įsigyjant verslo liudijimus.

Neigiamų pasekmių nenumatoma.

**4. Priemonės sprendimui įgyvendinti**

Priimtas sprendimas bus pateiktas Valstybinei mokesčių inspekcijai

**5. Lėšų poreikis ir jų šaltiniai (prireikus skaičiavimai ir išlaidų sąmatos)**

Lėšų poreikio nėra.

**6. Vykdytojai, įvykdymo terminai**

Molėtų rajono savivaldybės administracija, Valstybinė mokesčių inspekcija